**OBRAZLOŽENJE**

**ZA NACRT PRAVILNIKA O POMOĆNIM TVARIMA U PROCESU PROIZVODNJE**

Navedeni pravilnik donosi se na temelju Zakona o hrani („Narodne novine“, br. 81/13, 14/14 i 30/15).

S obzirom da je donesena Direktiva 2016/1855/EU оd 19. listopada 2016. o izmjeni Direktive 2009/32/EZ Europskog parlamenta i Vijeća o usklađivanju zakonodavstva država članica o ekstrakcijskim otapalima koja se koriste u proizvodnji hrane i sastojaka hrane, potrebno je uskladiti hrvatsko zakonodavstvo s odredbama iste, odnosno donijeti novi Pravilnik jer je važeći Pravilnik o pomoćnim tvarima u procesu proizvodnje („Narodne novine“, br. 38/08 i 152/11) donesen na temelju Zakona o hrani („Narodne novine“, br. 46/07, 155/08 i 55/11) koji više nije na snazi.

Ovim Pravilnikom uređuju se opći uvjeti uporabe pomoćnih tvari u procesu proizvodnje i posebni uvjeti uporabe za ekstrakcijska otapala, kriteriji čistoće, označavanje te popis dopuštenih ekstrakcijskih otapala.

Ovim Pravilnikom neće više biti propisan popis svih pomoćnih tvari u procesu proizvodnje koji je trenutno propisan važećim Pravilnikom o pomoćnim tvarima u procesu proizvodnje („Narodne novine“, br. 38/08 i 152/11), jer na razini Europske unije ne postoji popis dopuštenih pomoćnih tvari u procesu proizvodnje, izuzev ekstrakcijskih otapala. Za sve pomoćne tvari u procesu proizvodnje, ovim Pravilnikom uređuju se opća načela uporabe i sigurnosti uporabe, ali više neće biti propisana lista pomoćnih tvari u procesu proizvodnje koja trenutno predstavlja organičenje za subjekte u poslovanju s hranom.